Predkladacia správa
 
[bookmark: _GoBack]Materiál „Informácia k legislatívnym návrhom EK, ktorých cieľom je vytvoriť jednotný mechanizmus dohľadu v rámci EÚ, ktorý by mal byť prvým pilierom na vytvorenie bankovej únie“ predkladám ako iniciatívny materiál.

Cieľom predloženého materiálu je informovať vládu Slovenskej republiky, o možných dopadoch a vplyvoch vytvorenia jednotného mechanizmu dohľadu v rámci Európskej únie na Slovenskú ekonomiku. Materiál bol vypracovaný na základe spoločných informácií Ministerstva financií a Ministerstva zahraničných vecí SR. 

Rozsah finančnej krízy odhalil neprijateľné riziká týkajúce EÚ finančných trhov. V snahe obnoviť stabilitu v odvetví bankovníctva a s cieľom zabezpečiť, aby úvery aj naďalej prúdili do reálnej ekonomiky,  bolo predložených množstvo návrhov legislatívnych opatrení na zlepšenie existujúceho stavu na finančných trhoch. Hlavným cieľom týchto opatrení je plniť záväzky prijaté v rámci skupiny G20 a dosiahnuť tak stabilnejšie, konkurencieschopnejšie a odolnejšie finančné trhy. Z tohto pohľadu je teda dokončenie reforiem regulačného rámca nevyhnutné, pričom je potrebné zamerať sa aj na riešenie špecifických rizík v rámci eurozóny. Z tohto dôvodu Komisia v rámci dlhodobejšej vízie hospodárskej a fiškálnej integrácie vyzvala k tomu, aby sa v rámci bankovej únie postavil bankový sektor na zdravších základoch a obnovila sa dôvera v euro. Na týchto základoch boli predložené návrhy Nariadenia Rady, ktorými sa vytvárajú základné predpoklady na vytvorenie jednotného mechanizmu dohľadu, ktorý by mal byť základným pilierom budúcej bankovej únie.  

Návrh EK na vytvorenie jednotného mechanizmu dohľadu predstavuje pre SR určité riziká tak pre finančnú stabilitu ako aj fiškálne riziká. Je nevyhnutné, aby akékoľvek presuny kompetencií z národných úrovní na európsku úroveň boli sprevádzané aj ekvivalentným presunom zodpovedností. Bankové inštitúcie v SR tvoria iba malú časť aktív v rámci nadnárodných finančných skupín. Z uvedeného dôvodu tak s veľkou pravdepodobnosťou nebudú ani predmetom veľkého záujmu zo strany regulátora na európskej úrovni. Konečné dôsledky pre finančnú stabilitu však ostanú v SR. Z tohto dôvodu je potrebné, aby bola venovaná zvýšená pozornosť procesu prijímania legislatívnych návrhov, ktorých cieľom je vytvorenie bankovej únie. 

